钦定古今图书集成/明伦汇编/氏族典/第261卷 > 王盟
## 钦定古今图书集成/明伦汇编/氏族典/第261卷 > 王盟

按《周书王盟传》，“盟字子仵，明德皇后之兄也。其先乐
浪人。六世祖波，前燕太宰。祖珍，魏黄门侍郎。父罴，伏
波将军。以良家子镇武川，因家焉。魏正光中，破六汗
拔陵，攻陷诸镇，盟流寓中山。孝昌初，除积射将军，从
萧宝夤西征。宝夤僭逆，盟遂逃匿民间。及尔朱天光
入关，盟出从之，随贺拔岳为前锋，擒万俟丑奴，平秦”
陇，拜征西将军。魏孝武至长安，封魏昌县公。大统初，
复加车骑大将军、仪同三司。二年，征拜司空，赐姓拓
跋氏。东魏侵汾川，围玉壁。盟以左军大都督守蒲坂。
军还，迁太保。九年，进位太傅，加开府仪同三司。盟姿
度弘雅，仁而汎爱，虽位居师傅，而谦恭自处，未尝以
势位骄人。大统十一年薨。赠本官，谥曰《孝定》。